कम्प्यूटर में लगाते ही हो जाता है धमाका, पहली बार हमले का ऐसा तरीका सामने आया
USB Bomb Drive साउथ अमेरिका के इक्वाडोर देश में पत्रकारों को विस्फोटक पेनड्राइव भेजी जा रही हैं। पत्रकार जैसे ही पेनड्राइव को अपने लैपटॉप या डेस्कटॉप में लगाते हैं, वो फट जाती है।
साउथ अमेरिका के देश इक्वाडोर में पत्रकारों को विस्फोटक पेनड्राइव भेजी जा रही हैं। पत्रकार जैसे ही पेनड्राइव को अपने लैपटॉप या डेस्कटॉप में लगाते हैं, वो फट जाती है। इक्वाडोर में 5 से ज्यादा पत्रकारों को ये पेनड्राइव भेजी गई हैं।
20 मार्च को इक्वाडोर के स्थानीय टीवी चैनल इक्वाविसा के ऑफिस में एक धमाका हुआ था। जांच हुई तो पता चला कि एक पत्रकार लेनिन आर्टिएडा को ये पेनड्राइव भेजी गई थी। उसने जैसे ही इसे अपने लैपटॉप में लगाया, धमाका हो गया। धमाके में कोई गंभीर रूप से घायल नहीं हुआ।
पुलिस को एक संदिग्ध पर शक
जर्नलिस्ट लेनिन आर्टिएडा क्राइम और करप्शन से जुड़ी इन्वेस्टिगेटिव खबरों के लिए जाने जाते हैं। पुलिस ने इस मामले में एक संदिग्ध की पहचान की है। हालांकि, मामले की गंभीरता को देखते हुए आरोपी से जुड़ी जानकारी साझा नहीं की गई है। पुलिस के मुताबिक, हमले का ऐसा तरीका पहली बार देखा गया है।
पूरा RDX फटता तो धमाका बड़ा होता
इक्वाविसा की रिपोर्ट के मुताबिक, इस पेनड्राइव के अंदर एक कैप्सूल था, जिसमें RDX भरा हुआ था। धमाके के दौरान पेनड्राइव में मौजूद आधा RDX ही फटा था। अगर पूरा RDX फटा होता तो धमाका कहीं ज्यादा बड़ा होता। माना जा रहा है कि कम्प्यूटर में पेनड्राइव लगाने पर RDX को इलेक्ट्रिक चार्ज मिल गया। इससे वो एक्टिवेट होकर फट गया।
3 और चैनल के पत्रकारों को मिली पेनड्राइव
फंडामीडियोज NGO के मुताबिक, TC, रेडियो एक्सा और टेलीयामाजोनस नाम के 3 और चैनल के पत्रकारों को विस्फोटक पेनड्राइव मिली थी। उन्होंने भी पेनड्राइव कम्प्यूटर में लगाई लेकिन वो नहीं फटी। पुलिस ने कहा कि ये पेनड्राइव कम्प्यूटर की बजाय अडाप्टर में लगाई गई थीं। इससे RDX को पर्याप्त इलेक्ट्रिक चार्ज नहीं मिल पाया और धमाका नहीं हुआ।
पेनड्राइव बम के साथ मिला पॉलिटिकल मूवमेंट से जुड़ा एक नोट मिला
जांच कर रहे अधिकारियों ने बताया कि टेलीयामाजोनस चैनल के जर्नरिस्ट मिल्टन पेरेज को पैकेज में पेनड्राइव के साथ एक नोट भी मिला। इसमें लिखा था- पेनड्राइव में मौजूद जानकारी इक्वाडोर के पॉलिटिकल मूवमेंट कोरिज्मो के बारे में बड़ा खुलासा करेगी। अगर ये आपको जानकारी आपके काम की है तो हम इस पर आगे बात कर सकते हैं। मैं आपसे दोबारा संपर्क करूंगा। ये पैकेज इक्वाडोर के लॉस रियाज शहर से आया था।
पत्रकारों की आवाज दबाने के लिए बनाई गई पेनड्राइव
न्यूज एजेंसी AP के मुताबिक, अब तक इस तरह की 5 पेनड्राइव भेजी गई हैं। इनमें से एक जनर्लिस्ट के पास पहुंचने से पहले ही इंटरसेप्ट कर ली गई। वहीं बाकी तीन को सुरक्षित अधिकारियों तक पहुंचा दिया गया है। ​​​​​इक्वाडोर के अधिकारियों का कहना है कि पत्रकारों की आवाज दबाने के लिए ये पेनड्राइव डिजाइन की गई है। वहीं फंडामीडियोज NGO ने कहा कि ये चितांजनक है और इसे स्वीकार नहीं किया जा सकता।